amanoisuno/poet huggingface dataset:
奉和郎中題仙岩瀑布十四韻 靈澈
致閑在一郡，民安已三年。每懷貞士心，孫許猶差肩。采異百代後，得之古人前。捫險路坱圠，臨深聞潺湲。上有千歲樹，下飛百丈泉。清谷長雷雨，丹青凝霜煙。遙將大壑近，暗與方壺連。白石顏色寒，老藤花葉鮮。軒皇自茲去，喬木空依然。碧山東極海，明月高升天。平野生竹柏，雖遠地不偏。永願酬國恩，自將布金田。穆穆早朝人，英英丹陛賢。誰思滄洲意，方欲涉巨川。
過商山 貫休
吟緣橫翠憶天臺，嘯狖啼猿見盡猜。四個老人何處去，天際峰峰盡堪住，紅塵中去大悠哉。
過西塞山 齊己
空江平野流，風島葦颼颼。殘日銜西塞，孤帆向北洲。邊鴻渡漢口，楚樹出吳頭。終日高雲裏，身依片石休。
中秋月 可朋
登樓仍喜此宵晴，圓魄才觀思便清。海面乍浮猶隱映，曾向洞庭湖上看，君山半霧水初平。
僧院泉 修睦
澄澈照人膽，深山只一般。來難窮處所，心去助波瀾。砌曲夜聲苦，窗虛客夢闌。無心誰肯愛，時有老僧看。
題僧院泉 修睦
何處雲根新布得，歸仍半日在煙蘿。莫輕竹引經窗小，從此無心戀滄海，滄海無風亦起波。
嶽上作 修睦
始好步青苔，蟬聲且莫催。辛勤來到此，容易便言回。遠水月未上，四方雲正開。更堪逢道侶，特地話天臺。
望西山 修睦
積翠異諸嶽，令人看莫休。有時經暮雨，獨得倚高樓。雲外僧應老，林間水正秋。到頭歸隱處，豈在問嵩丘。
題虎掊泉 修睦
一自虎掊得，清聲四遠流。眾人憐爾處，長夜洗心頭。出穀花隨去，背岩猿下偷。林邊落江徼，風起雨翛翛。
松 修睦
細韻颼颼入骨涼，影兼巢鶴過高牆。盤根一種依平地，自是梧桐不久長。
岳陽對柳 修睦
誰此種秋色，令人看莫窮。正垂雲夢雨，不奈洞庭風。昔出長安道，獨游隋苑東。當時今日思，須信苦相同。
歸山吟 清豁
聚如浮沫散如雲，聚不相將散不分。入郭當時君是我，歸山今日我非君。
遊倚帝山二首 吳筠
山間非吾心，物表翼所托。振衣超煩滓，策杖追岑壑。絕地窮gK岈，造天究盤礴。邇臨煙霞積，逖睇宇宙廓。俯驚白雲湧，仰駭飛泉落。苔濃鮮翠屏，松古麗丹崿。目冀睹喬羨，心希馭龍鶴。乃知巢由情，豈伊猿鳥樂。茲山何獨秀，萬仞倚昊蒼。晨躋煙霞趾，夕憩靈仙場。俯觀海上月，坐弄浮雲翔。松風振雅音，桂露含晴光。不出六合外，超然萬累忘。信彼古來士，岩棲道彌彰。
翰林院望終南山 吳筠
竊慕隱淪道，所歡岩穴居。誰言忝休命，遂入承明廬。物情不可易，幽中未嘗攄。幸見終南山，岧嶢淩太虛。青靄長不滅，白雲閑卷舒。悠然相探討，延望空躊躕。跡系心無極，神超興有餘。何當解維縶，永托逍遙墟。
秋日彭蠡湖中觀廬山 吳筠
泛舟太湖上，回瞰茲山隈。萬頃滄波中，千峰鬱崔嵬。涼煙發爐嶠，秋日明帝台。絕巔淩大漠，懸流瀉昭回。穹崇石樑引，岈豁天門開。飛鳥屢隱見，白雲時往來。超然契清賞，目醉心悠哉。董氏出六合，王君升九垓。誰言曠遐祀，庶可相追陪。從此永棲托，拂衣謝浮埃。
秋日望倚帝山 吳筠
楚服多奇山，靈表先倚帝。孤秀白雲裏，青冥何崇麗。秋天已晴朗，晚日更澄霽。遠峰列在目，杳與神襟契。倏忽遺世間，宛如再登詣。伊予抱斯志，代處人煙閉。何事牽俗網，悠然負芝桂。朅來從隱淪，式保羨門計。
薔薇花 李冶
翠融紅綻渾無力，斜倚欄幹似詫人。深處最宜香惹蝶，最好淩晨和露看，碧紗窗外一枝新。
柳 李冶
最愛纖纖曲水濱，夕陽移影過青蘋。東風又染一年綠，舞腰漸重煙光老，散作飛綿惹翠裀。